เงินเฟ้อยังรุมเร้า
กนง.ประเมินแล้วเห็นว่าความเสี่ยงด้านเงินเฟ้อขณะนี้สูงกว่าความเสี่ยงด้านการขยายตัวทางเศรษฐกิจ
21 ส.ค. 2554

กนง.ประเมินแล้วเห็นว่าความเสี่ยงด้านเงินเฟ้อขณะนี้สูงกว่าความเสี่ยงด้านการขยายตัวทางเศรษฐกิจ 
โดยเฉพาะจากนโยบายการคลังที่ยังกระตุ้นเศรษฐกิจอย่างต่อเนื่องในระยะข้างหน้าที่อาจส่งผลต่อแรงกดดันเงินเฟ้อเพิ่มเติม อัตราดอกเบี้ยนโยบายจึงยังต้องปรับขึ้นอย่างต่อเนื่อง เพื่อดูแลเงินเฟ้อโดยเฉพาะที่มาจากด้านอุปสงค์
อย่างไรก็ตาม ภายใต้ภาวะเศรษฐกิจโลกที่มีความอ่อนไหวต่อปัจจัยเสี่ยงอยู่มาก ในขณะที่นโยบายการคลังของไทยในอนาคตยังขาดความชัดเจนเนื่องจากการเปลี่ยนรัฐบาล จึงเห็นว่ายังไม่ควรเปลี่ยนแปลงขนาดของการปรับอัตราดอกเบี้ยในครั้งนี้ และให้ติดตามการฟื้นตัวของเศรษฐกิจโลก ความคืบหน้าของการแก้ไขปัญหาหนี้สาธารณะในยุโรป ตลอดจนการใช้จ่ายของภาครัฐภายหลังการจัดตั้งรัฐบาลใหม่อย่างใกล้ชิดต่อไป
กนง.ยังเห็นว่าเศรษฐกิจไทยในไตรมาส 2 ยังขยายตัวได้จากอุปสงค์ในประเทศ โดยมีปัจจัยสนับสนุนจากรายได้เกษตรกรและการจ้างงานที่อยู่ในเกณฑ์ดี การผลิตสินค้าอุตสาหกรรมชะลอตัวลงจากไตรมาสก่อนตามการผลิตยานยนต์ที่ได้รับผลกระทบจากปัญหาการขาดแคลนชิ้นส่วน ทำให้การส่งออกในหมวดสินค้ายานยนต์และชิ้นส่วนลดลง แต่ในภาพรวมการส่งออกยังขยายตัวดี ปัญหาขาดแคลนชิ้นส่วนจะได้รับการแก้ไขอย่างรวดเร็วตามที่คาดไว้ในการประชุมครั้งก่อน ทำให้คาดว่าการผลิตและการส่งออกจะกลับมาเร่งขึ้นได้ในครึ่งหลังของปี
 




อุปสงค์ในระยะต่อไป คาดว่ายังแข็งแกร่งจากคำสั่งซื้อในประเทศและต่างประเทศที่ยังโน้มเพิ่มขึ้น แผนการลงทุนภาคเอกชนที่ยังคงมีต่อเนื่อง ภาวะสินเชื่อที่ยังเอื้อต่อการขยายตัวทางเศรษฐกิจ โดยเฉพาะจากการกระตุ้นของภาครัฐผ่านสถาบันการเงินเฉพาะกิจ และการใช้จ่ายภาครัฐที่จะเพิ่มขึ้นภายหลังการจัดตั้งรัฐบาลใหม่สำหรับแรงกดดันด้านราคา
แม้ว่าต้นทุนอาหารสำเร็จรูปมีแนวโน้มชะลอลง แต่การปรับราคาในหมวดอาหารสำเร็จรูปอย่างต่อเนื่อง และราคาพลังงานที่อยู่ในระดับสูงยังเป็นแรงกดดันให้อัตราเงินเฟ้อทรงตัวอยู่ในระดับสูง 
ขณะที่การต่ออายุมาตรการดูแลค่าครองชีพของรัฐบาลออกไป จะชะลอการเร่งขึ้นของตัวเลขเงินเฟ้อในครึ่งหลังของปีนี้ แต่ภายหลังมาตรการดังกล่าวหมดอายุลง อัตราเงินเฟ้อจะโน้มเร่งขึ้น
กนง.มองว่านโยบายเศรษฐกิจของรัฐบาลใหม่ เช่น การปรับขึ้นค่าจ้างแรงงานขั้นต่ำ จะเป็นปัจจัยเพิ่มเติมต่อแรงกดดันด้านราคา แม้ว่าค่าจ้างแรงงานขั้นต่ำมีสัดส่วนไม่มาก เมื่อเทียบกับต้นทุนทั้งหมดของภาคธุรกิจ แต่การปรับขึ้นที่รวดเร็วกว่าการเพิ่มขึ้นของผลิตภาพ ภายใต้เศรษฐกิจที่ขยายตัวดี จะทำให้มีการส่งผ่านไปยังค่าจ้างเฉลี่ยและราคาสินค้ามากขึ้น ส่งผลต่อการดำเนินธุรกิจและทำให้เงินเฟ้อคาดการณ์เร่งขึ้นได้
อย่างไรก็ตาม กรรมการหลายท่านเห็นว่าในช่วงที่ผ่านมา ค่าจ้างขั้นต่ำที่แท้จริงไม่เปลี่ยนแปลงมากนัก การปรับขึ้นค่าจ้างขั้นต่ำที่เป็นตัวเงินให้ทันกับค่าครองชีพก็ถือว่าเหมาะสม แต่การปรับขึ้นคราวเดียวในขนาดที่สูงกว่าการเพิ่มขึ้นของผลิตภาพแรงงานและการปรับให้ระดับค่าจ้างขั้นต่ำเท่ากันทั่วประเทศ อาจเป็นไปได้ยากในทางปฏิบัติ เนื่องจากจะต้องคำนึงถึงการปรับตัวของภาคธุรกิจด้วย
กนง.ยังมีความเห็นว่า แผนการใช้จ่ายของภาครัฐในระยะต่อไปโดยเฉพาะในปี 2555 ยังมีความไม่แน่นอนอยู่มาก ภายใต้ข้อจำกัดของการรักษาวินัยทางการคลัง ภาครัฐควรทยอยใช้จ่ายในโครงการต่างๆ ตามลำดับความสำคัญ เน้นสนับสนุนกลุ่มที่ต้องการความช่วยเหลือก่อน และควรให้น้ำหนักกับการลงทุนเพื่อเพิ่มผลิตภาพ ซึ่งจะช่วยยกระดับคุณภาพชีวิตของประชาชนอย่างยั่งยืน




 
ขณะเดียวกันก็ควรเดินหน้าปฏิรูปโครงสร้างภาษีเพื่อเพิ่มรายได้ให้สอดคล้องกับรายจ่ายที่สูงขึ้น
การพิจารณานโยบายการเงินที่เหมาะสม เห็นว่าแรงกดดันด้านราคาที่เร่งขึ้นตามการปรับราคาสินค้าในหมวดอาหารสำเร็จรูปอย่างต่อเนื่อง และราคาน้ำมันที่ยังอยู่ในระดับสูง ภายใต้เศรษฐกิจที่ยังขยายตัวได้ดีและนโยบายการคลังที่ยังกระตุ้นต่อเนื่อง เป็นปัจจัยสำคัญต่อการประเมินความเสี่ยงที่มีต่อเศรษฐกิจและเงินเฟ้อในการตัดสินนโยบายการเงิน
ขณะที่เศรษฐกิจโลกยังมีแรงส่งให้ขยายตัวได้ต่อเนื่อง โดยราคาน้ำมันที่อาจทรงตัวในระดับสูง และปัญหาหนี้สาธารณะในยุโรปยังคงเป็นปัจจัยเสี่ยงสำคัญในช่วงครึ่งหลังของปี เศรษฐกิจไทยขยายตัวดีจากทั้งอุปสงค์ในประเทศและการส่งออก ในขณะที่แรงกดดันด้านเงินเฟ้อยังเป็นความเสี่ยงสำคัญ จากการปรับราคาในหมวดอาหารสำเร็จรูปที่ยังมีอยู่และราคาพลังงานที่อยู่ในระดับสูง และกำลังเอื้อต่อการส่งผ่านต้นทุนไปยังเงินเฟ้ออย่างต่อเนื่อง 
ขณะที่แผนการใช้จ่ายของภาครัฐในระยะข้างหน้า รวมทั้งการปรับเพิ่มค่าจ้างขั้นต่ำภายใต้เศรษฐกิจที่ขยายตัวดีจะเพิ่มแรงกดดันด้านราคาและอาจทำให้เงินเฟ้อคาดการณ์เร่งขึ้น 
กนง.มองว่า เศรษฐกิจประเทศอุตสาหกรรมหลัก (G3) ขยายตัวชะลอลงกว่าที่คาดในครึ่งแรกของปี ขณะที่ครึ่งปีหลังประเมินว่ายังมีแรงส่งให้ขยายตัวได้ แต่ยังมีความไม่แน่นอนอยู่ โดยเศรษฐกิจสหรัฐยังประสบปัญหาเชิงโครงสร้างในตลาดแรงงานและภาคอสังหาริมทรัพย์ ขณะที่การเพิ่มขึ้นของราคาน้ำมันที่ส่งผลต่อกำลังซื้อในประเทศ และปัญหาการผลิตในภาคยานยนต์จากภัยพิบัติในญี่ปุ่นคาดว่าจะคลี่คลายลงในครึ่งหลังของปี
ขณะที่กรรมการบางท่านตั้งข้อสังเกตว่ายังไม่เห็นผลกระทบที่ชัดเจนจากปัญหาดังกล่าวต่อภาคเศรษฐกิจจริงที่จะส่งผ่านมายังเศรษฐกิจและการส่งออกของไทย
สำหรับเศรษฐกิจเอเชียยังขยายตัวดีจากอุปสงค์ในประเทศและการส่งออกความเสี่ยงด้านเงินเฟ้อยังอยู่ในระดับสูง โดยเฉพาะในภูมิภาคเอเชีย แม้ในช่วงที่ผ่านมาอัตราเงินเฟ้อทั่วไปจะเริ่มชะลอลง แต่แรงกดดันด้านราคายังคงเพิ่มขึ้น สะท้อนจากการเพิ่มขึ้นของอัตราเงินเฟ้อพื้นฐาน และการประมาณการเงินเฟ้อในระยะต่อไปของประเทศส่วนใหญ่ที่อยู่ในระดับสูงกว่าเป้าหมาย ทำให้หลายประเทศยังคงปรับอัตราดอกเบี้ยนโยบายขึ้นต่อเนื่อง เพื่อควบคุมอัตราเงินเฟ้อ ซึ่งอาจส่งผลต่อการขยายตัวทางเศรษฐกิจเอเชียบ้างในระยะต่อไป
กนง.เห็นว่า การส่งผ่านนโยบายการเงินผ่านช่องทางอัตราดอกเบี้ยของธนาคารพาณิชย์ยังดีต่อเนื่อง ธนาคารพาณิชย์ยังคงทยอยปรับขึ้นอัตราดอกเบี้ยตามการปรับขึ้นอัตราดอกเบี้ยนโยบาย อัตราดอกเบี้ยระยะสั้นในตลาดเงิน และอัตราผลตอบแทนพันธบัตรรัฐบาล ระยะสั้นที่ปรับสูงขึ้นต่อเนื่อง